भर्चुअलमै भयो स्पोर्ट्स फोरम
नेपाल ओलम्पिक कमिटी (एनओसी) को आयोजनामा आइतबार तेस्रो राष्ट्रिय स्पोर्ट्स फोरम आयोजना भएको छ । यसमा केन्द्रित भएको विषय रह्यो– खेल, खेलाडी, संघ र यस क्षेत्रको जिम्मेवारी तथा कर्तव्य । विज्ञहरूले गरेका प्रस्तुतिमा छलफल पनि भएको थियो ।
काठमाडौँ — नेपाल ओलम्पिक कमिटी (एनओसी) को आयोजनामा आइतबार तेस्रो राष्ट्रिय स्पोर्ट्स फोरम आयोजना भएको छ । यसमा केन्द्रित भएको विषय रह्यो– खेल, खेलाडी, संघ र यस क्षेत्रको जिम्मेवारी तथा कर्तव्य । विज्ञहरूले गरेका प्रस्तुतिमा छलफल पनि भएको थियो ।कार्यक्रममा श्रीलंकाली ओलम्पिक कमिटीका महासचिव म्याक्सवेल डी सिल्भा र एसियाली ओलम्पिक कमिटी (ओसीए) प्रतिनिधि प्रोफेसर बीएलएच परेराले ‘ओलम्पिकको मूल्य र मान्यता’ बारे आफ्नो प्रस्तुति पेस गरे । परेराले ओलम्पिक मूल्य र मान्यताबारे सजगता ल्याउन विद्यालयस्तरमै कार्यक्रम चलाउन आवश्यक रहेको बताए । यस्तै अन्तर्राष्ट्रिय ओलम्पिक कमिटी (आईओसी) सदस्य स्वेङ मिन रियुले ‘खेलकुद र वातावरण’ बारे प्रकाश पार्नेक्रममा अहिलेको समयमा वातावरणको विषय सबैभन्दा गहन भएको बताउँदै यसबारे सजगता जगाउन खेलक्षेत्रले सबैभन्दा बढी भूमिका खेल्नुपर्ने बताए । उनले अब विश्व खेलकुदका लागि वातावरण उत्तिकै महत्त्वको मुद्दा भएको आवश्यकता औंल्याए ।नेपाल ओलम्पिक कमिटी मेडिकल कमिसनका अध्यक्ष डा. सरोजकृष्ण श्रेष्ठले ‘कोभिड–१९’ र नेपाल खेलकुद पत्रकार मञ्चका अध्यक्ष दुर्गानाथ सुवेदीले ‘सञ्चार क्षेत्र र खेलकुद मार्केटिङ’, युवा तथा खेलकुद मन्त्रालयका सचिव रामप्रसाद थपलियाले ‘खेलकुद संरचना र पद्धति’ बारे आफ्नो प्रस्तुति दिए । यस्तै राष्ट्रिय खेलकुद परिषद्का आर्थिक विभाग प्रमुख रिखीराम पोखरेलले ‘राष्ट्रिय खेलकुद परिषद्को लेखा प्रणाली’, उमेश ढकालले ‘कर प्रणाली’, वरिष्ठ अधिवक्ता लोकभक्त राणाले ‘खेलकुद ऐन २०७७’ बारे प्रकाश पारे ।